RAPPORT FRA KOMMISSIONEN

Portugal



Rapport udarbejdet i medfør af artikel 126, stk. 3, i traktaten om Den Europæiske Unions funktionsmåde

1. Indledning

Den 20. marts 2020 vedtog Kommissionen en meddelelse om aktivering af stabilitets- og vækstpagtens generelle undtagelsesklausul. Klausulen som fastsat i artikel 5, stk. 1, artikel 6, stk. 3, artikel 9, stk. 1, og artikel 10, stk. 3, i forordning (EF) nr. 1466/97 samt artikel 3, stk. 5, og artikel 5, stk. 2, i forordning (EF) nr. 1467/97 letter samordningen af budgetpolitikken i perioder med et alvorligt økonomisk tilbageslag. I denne meddelelse forelagde Kommissionen Rådet sin vurdering af, at den aktuelle situation i lyset af det forventede alvorlige økonomiske tilbageslag som følge af covid-19-udbruddet giver anledning til at aktivere klausulen. Den 23. marts 2020 tilsluttede medlemsstaternes finansministre sig Kommissionens vurdering. Aktiveringen af den generelle undtagelsesklausul giver mulighed for midlertidigt at afvige fra tilpasningsstien i retning af den mellemfristede budgetmålsætning, forudsat at dette ikke bringer den finanspolitiske holdbarhed på mellemlang sigt i fare. For så vidt angår den korrigerende del kan Rådet på grundlag af en henstilling fra Kommissionen beslutte at vedtage en revideret finanspolitisk kurs. Den generelle undtagelsesklausul suspenderer ikke procedurerne under stabilitets- og vækstpagten. Den tillader medlemsstaterne at fravige de budgetkrav, der normalt ville gælde, og sætter Kommissionen og Rådet i stand til at træffe de nødvendige foranstaltninger til koordinering af politikken inden for rammerne af pagten.

Ifølge de data, der blev indberettet af Portugal den 31. marts 2020 og efterfølgende valideret af Eurostat, udgjorde Portugals offentlige saldo 0,4 % af BNP i 2019, mens den offentlige bruttogæld udgjorde 117,7 % af BNP. I henhold til de indberettede data havde Portugal planlagt et offentligt overskud på 0,2 % af BNP for 2020 på baggrund af det statsbudget, der blev vedtaget inden udbruddet af covid-19-pandemien, og landet forventede, at den offentlige gældskvote ville falde til 114,9 %. Portugals stabilitetsprogram for 2020, som ikke blev forelagt inden den frist, der er fastsat i artikel 4, stk. 1, i forordning (EF) 1466/97, omfattede ikke nogen forventet offentlig saldo for 2020.

I modsætning til de indberettede data forventede Kommissionen i sin forårsprognose 2020, som bl.a. afspejler de forventede økonomiske og budgetmæssige konsekvenser af covid-19-pandemien, et samlet offentligt underskud på 6,5 % af BNP for 2020, mens den offentlige gældskvote forventedes at stige til 131,6 %. Al foreliggende dokumentation, herunder opgørelser fra de portugisiske myndigheder over omfanget af de budgetmæssige foranstaltninger, der er truffet som reaktion på det alvorlige økonomiske tilbageslag som følge af covid-19-pandemien, peger i retning af et offentligt underskud på langt over den traktatfæstede referenceværdi på 3 % af BNP i 2020. I sit brev af 7. maj 2020 anmodede Kommissionen de portugisiske myndigheder om at præcisere størrelsen af det forventede offentlige underskud i 2020. I deres brev af 13. maj 2020 fremlagde de portugisiske myndigheder ikke de ønskede præciseringer, men henviste til de exceptionelle omstændigheder, der følger af covid-19-pandemien. På grundlag heraf finder Kommissionen, at dens nuværende prognose om et offentligt underskud på 6,5 % af BNP i 2020 udgør tilstrækkeligt overbevisende umiddelbar dokumentation for et uforholdsmæssigt stort underskud som defineret i traktatens artikel 126, stk. 2, litra a).

Kommissionen har derfor udarbejdet nærværende rapport, hvori den undersøger Portugals overholdelse af traktatens underskudskriterium og gældskriterium. Alle relevante forhold er taget med i betragtning, og der er taget behørigt hensyn til det alvorlige økonomiske chok som følge af covid-19-pandemien.

Tabel 1. Samlet offentligt underskud og offentlig gæld (i % af BNP)

Note: MLSA (minimum linear structural adjustment) henviser til den minimale lineære strukturtilpasning, EDP (excessive deficit procedure) henviser til proceduren i forbindelse med uforholdsmæssigt store underskud, og n.r. står for "ikke relevant".

Kilde: Eurostat, Kommissionens forårsprognose 2020.

2.Underskudskriteriet

Ifølge Kommissionens forårsprognose 2020 forventes Portugals offentlige saldo at nå et underskud på 6,5 % af BNP i 2020. Selv om budgetomkostningerne ved de foranstaltninger, som de portugisiske myndigheder har truffet for at håndtere covid-19-pandemien, anslås til 2,5 % af BNP, forventes de automatisk stabilisatorer specifikt at bidrage med mere end 4 % af BNP til det forventede samlede offentlige underskud i 2020. I Kommissionens prognose ligger det offentlige underskud i 2020 over og ikke tæt på traktatens referenceværdi på 3 % af BNP.

Den forventede overskridelse af traktatens referenceværdi på 3 % af BNP i 2020 er exceptionel, da den skyldes et alvorligt økonomisk tilbageslag. Ifølge Kommissionens forårsprognose 2020, som tager højde for konsekvenserne af covid-19-pandemien, forventes det reale BNP at falde med 6,8 % i 2020.

Den prognosticerede overskridelse af traktatens referenceværdi ventes at være midlertidig, idet det offentlige underskud ifølge Kommissionens forårsprognose 2020 vil være under 3 % af BNP i 2021. Disse prognoser er imidlertid forbundet med usædvanlig stor usikkerhed.

Alt i alt ligger det offentlige underskud i 2020 ifølge Kommissionens prognose over og ikke tæt på traktatens referenceværdi på 3 % af BNP. Den forventede overskridelse betragtes som exceptionel som defineret i traktaten og i stabilitets- og vækstpagten, og den betragtes i øjeblikket også som midlertidig. Al foreliggende dokumentation, herunder opgørelser fra de portugisiske myndigheder over omfanget af de budgetmæssige foranstaltninger, der er truffet som reaktion på det alvorlige økonomiske tilbageslag som følge af covid-19-pandemien, peger i retning af et offentligt underskud på langt over den traktatfæstede referenceværdi på 3 % af BNP i 2020. I sit brev af 7. maj 2020 anmodede Kommissionen de portugisiske myndigheder om at præcisere størrelsen af det forventede offentlige underskud i 2020. I deres brev af 13. maj 2020 fremlagde de portugisiske myndigheder ikke de ønskede præciseringer, men henviste til de exceptionelle omstændigheder, der følger af covid-19-pandemien. På grundlag heraf finder Kommissionen, at dens nuværende prognose om et offentligt underskud på 6,5 % af BNP i 2020 udgør tilstrækkeligt overbevisende umiddelbar dokumentation for et uforholdsmæssigt stort underskud som defineret i traktatens artikel 126, stk. 2, litra a). Analysen antyder således, at underskudskriteriet som defineret i traktaten og forordning (EF) nr. 1467/97 umiddelbart ikke er opfyldt.

3.Gældskriteriet